b'\n_START_ARTICLE_\nHenschel Hs 123\n_START_SECTION_\nZgodovina\n_START_PARAGRAPH_\nTa dvokrilni juri\xc5\xa1nik/strmoglavec z odprto kabino, ki je v \xc5\xa1panski dr\xc5\xbeavljanski vojni slovel kot eno najbolj uni\xc4\x8dujo\xc4\x8dih letal, je bil ob izbruhu druge svetovne vojne \xc5\xbee nekoliko zastarel, a je na vzhodni fronti igral klju\xc4\x8dno vlogo pri prodoru Wehrmachta v za\xc4\x8detnih operacijah. Njegov klju\xc4\x8d do uspeha je bila ravno nizka hitrost, ki je pilotu omogo\xc4\x8dala, da je bombe odvrgel z neverjetno natan\xc4\x8dnostjo, v\xc4\x8dasih samo nekaj metrov od prednjih polo\xc5\xbeajev lastnih vojakov. Kljub temu, da so proizvodnjo tega letala ustavili \xc5\xbee pred invazijo na Poljsko (1939), je bilo letalo tako uspe\xc5\xa1no, da ga nem\xc5\xa1ki strategi niso mogli umakniti iz enot. Kljub nizki hitrosti je bilo letalo tako okretno, da se je zlahka umikalo tako protiletalski artileriji kot tudi sovra\xc5\xbenim lovcem. Tudi odpornost tega letala je bila neverjetna, saj je, za razliko od sodobne \xc5\xa0tuke, lahko utrpelo velike po\xc5\xa1kodbe, preden je strmoglavilo._NEWLINE_Letalo so kon\xc4\x8dno umaknili s frontne \xc4\x8drte leta 1944, ko so ga zamenjali novej\xc5\xa1i tipi takti\xc4\x8dnih bombnikov. Njegov neposredni naslednik je bil dvomotorni Henschel Hs 129.'